钦定古今图书集成/明伦汇编/官常典/第275卷 > 刘三吾
## 钦定古今图书集成/明伦汇编/官常典/第275卷 > 刘三吾

按《明外史》本传：“三吾，茶陵人也。初名崑，后名如孙，字
三吾，以字行。兄耕孙、寿孙，皆仕元。耕孙，宁国路推官，
长枪贼陷宁国，死焉。寿孙，常宁州学正。武冈洞獠寇
常宁，亦死之。三吾避兵广西行省承旨，授靖江教授，
迁儒学副提举。明兵下广西，乃归茶陵。洪武十八年，
以茹瑺荐召至，年七十三矣。奏对称旨，授左赞善，累”
迁翰林学士。时天下初平，典章阙略，帝锐意制作，而
宿儒凋谢。得三吾，晚悦之。一切礼制及三场取士法，
多所刊定。三吾博学善属文。帝制大诰，命三吾序。《洪
范注》成，亦命序敕修省。躬录书传、《会选》《寰宇通志》《礼
制集要》诸书，皆总其事。书成，赐赉甚厚。帝尝曰：“朕观
天象，奎壁间尝有黑气，今消矣。文运其兴乎！卿等宜
有所述作，以称朕意。”于是帝制诗，时令属和。尝赐以
朝鲜玳瑁笔，朝参，命列侍卫前。燕享，赐坐殿中，与汪
叡、朱善称“三老”，而礼遇尤重。二十三年授晋世子经。
吏部劾其怠职，降国子博士。未几，复学士。皇太子薨，
帝御东阁门，召群臣曰：“朕老矣，太子不幸至此。古云：
‘国有长君，社稷之福。燕王英武，似朕，立之何如’？”三吾
进曰：“皇孙年富，世适之子。子殁，孙承适统，礼也。即立
燕王，置秦、晋二王何地？”帝不答，大哭而罢。皇太孙之
立，三吾有力焉。三吾为人慷慨，不设城府，自号坦坦
翁，至临大节，屹乎不可夺。户部尚书赵勉者，三吾婿
也，坐赃死。三吾引退，许之。未几，又复学士。三十年，偕
纪善白信蹈等主考会试榜发，泰和宋琮第一，北士
无预者。琮善《易》学，登第官检讨，怅然语人曰：“翰苑当
有厄，吾其窜乎？”既而诸生上言：“三吾等南人私其乡。”
帝怒，命侍讲张信等覆阅，不称旨。有言信等故以陋
卷呈，由三吾等属之也。帝益怒，信蹈等论死。三吾以
老戍边，琮亦遣戍。帝亲赐策问。更试，擢六十一人，皆
北士。时谓之“南北榜”，又曰“春夏榜”云。建文初，三吾召
还，卒。琮，永乐初赦还，起刑部检校。乡人杨士奇軰贵
显，琮无所攀援。宣德中，以检讨掌助教事。卒之前，预
克死期，或叩以休咎，不应。